Meer as een orgasme - INTIEM
"Hoe kan 'n vrou (of wat kan 'n man doen sodat 'n vrou) veelvuldige orgasmes kry?"
DR ETTIENNE KOK, 'N MEDIESE DOKTER, SEKSUOLOOG, PSIGOTERAPEUT EN HUWELIKSBERADER, ANTWOORD:
Daar is vroue vir wie 'n orgasme nie vanselfsprekend is nie en dan weer ander wat die potensiaal het om veelvoudige orgasmes te ervaar. Dit beteken nie dat elke vrou die behoefte aan meer as een orgasme het nie en dat sy dit elke keer wil ervaar nie. Baie vroue is meer as tevrede met een orgasme, en voel bevredig en vervul daarna.
'n Man moet dit dan ook nie sien as 'n teken dat sy vrou nie seks ten volle geniet of dat daar iets met sy tegniek of hulle huweliksverhouding verkeerd is, as sy nie 'n behoefte het aan meer orgasmes nie.
Kenners verskil van mening daaroor, maar sê gewoonlik as 'n vrou een orgasme kan ervaar, het sy die vermoë of potensiaal om ook meer te kan ervaar gedurende dieselfde geleentheid van liefde maak. Amper die helfte van alle vroue het al in hul lewens veelvoudige orgasmes ervaar en bykans alle vroue het die potensiaal daarvoor.
Vir dié wat wel meer as een orgasme per geleentheid wil ervaar, begin dit by 'n ingesteldheid van: "Ek kan en wil meer as een orgasme ervaar." 'n Orgasme is in wese om beheer oor jou liggaam en emosies te verloor, in jou huweliksmaat se teenwoordigheid, met sy fisieke en emosionele hulp.
Dit maak jou baie kwesbaar en vereis daarom 'n ruimte gevul met liefde, vertroue en respek. As jy daarin veilig voel, kan en wil jy dit waag om meer en dieper te gee en nog meer en ook weer te ervaar! Jy moet jouself toelaat om emosioneel en seksueel werklik intens opgewek te word, en 'n "honger" te ontwikkel wat nie met een orgasme alleen gestil of bevredig kan word nie.
Dit is ook belangrik om te onthou dat 'n man binne drie tot sewe minute van penetrasie-seks 'n orgasme sal ervaar en ook sal ejakuleer, terwyl dit vir 'n vrou tussen 10 en 20 minute kan neem. Verder is dit ook nie vir die gemiddelde vrou met net penetrasie alleen moontlik om 'n orgasme te kry nie.
Voorspel is baie belangrik in dié verband. As jou man jou klitoris met sy mond, tong en vingers stimuleer, kan dit jou al baie sterk opwerk en aanleiding gee tot 'n eerste orgasme. Daarna kan die stimulasie na ander plekke op jou liggaam beweeg, waar streling of aanraking vir jou lekker is, en dan kan hy jou ook penetreer.
Dit sal jou weer 'n stappie hoër en verder neem, wat 'n tweede orgasme en nog meer kan meebring. Terg en uitstel kan tot die intense opbou van emosies en behoeftes lei, wat dan lei tot 'n begeerte vir meer bevrediging of orgasmes.
Jou maat gee jou nie 'n orgasme nie. Dit is eerder soos "doodgaan" – jy moet dit self doen. Iemand kan jou "help" doodgaan deur jou op die regte plek met 'n geweer te skiet of met 'n mes te steek, maar die "laaste asem uitblaas" is jou eie verantwoordelikheid. Jy moet dus in die oomblik wees en bly, en jou maat toelaat om vir jou die prikkels of stimulasie te gee wat jy nodig het om jou "dood" (orgasmes) lekkerder, meer en meer intens te maak.
Wat hiertoe kan bydra, is die gewilligheid en behoefte om beheer te verloor, variasie in wyses van stimulasie en seksuele posisies, sametrekking en ontspanning van die bekkenvloerspiere en geen inhibisies nie. Die golwe van emosie, passie en genot moet onbepland en onbeheerd gery word, want dan sal jy nie anders kan as om veelvoudige orgasmes te ervaar nie.